Video: Twee polisiemanne in winkelsentrum vasgetrek‘n Skermskoot uit die video. ŉ Video waarin twee polisiebeamptes in ŉ restaurant by ŉ winkelsentrum in hegtenis geneem word, het die afgelope naweek soos ŉ veldbrand op sosiale media versprei. In die video kan gesien word hoe die twee mans, waarvan een in gewone drag en een in uniform is, by ŉ tafel in die restaurant sit wanneer hulle in hegtenis geneem word. Sers. Noloyiso Rwexana, woordvoerder van die polisie, het aan Maroela Media bevestig dat dit ŉ 48-jarige kaptein en 56-jarige adjudant offisier is wat Vrydagmiddag by ŉ winkelsentrum in Kuilsrivier vasgetrek is. Die beamptes is in hegtenis geneem op aanklagte van korrupsie nadat hulle glo omkoopgeld by ŉ lid van die publiek aanvaar het. The Daily Voice berig dat die beamptes, verbonde aan die Lentegeur-polisiestasie in Mitchells Plain, glo R10 000 by die lid van die publiek geneem het om ŉ persoon wat nie ŉ vuurwapen mag besit nie te “help” met sy wapenaansoek. In die video kan gesien word hoe daar dokumente en selfone in bewysstuksakke geplaas word. Die beampte in uniform se rangtekens en polisiekenteken word ook verwyder ten aanskoue van talle nuuskierige omstanders. Die verdagtes het Maandag in die Kuilsrivier-landdroshof verskyn op aanklagte van korrupsie. Rwexana kon nie onmiddellik die verdagtes se name bevestig nie. Waarskuwing: Die berig bevat kru taalgebruik en kan sensitiewe lesers ontstel. Hawks arresting Police Officers based at Lentegeur Police Station. All Shall Be Equal Before The Law!!! Posted by Vytjie Mentor on Sunday, April 8, 2018